L-attivista u l-blogger Manuel Delia qal li se jitlaq minn Malta wara li rċieva "theddid mingħand persuni li kienu involuti fl-assassinju tal-ġurnalista Daphne Caruana Galizia". Dan ġie żvelat mill-organizzazzjoni Taljana Articolo 21 li taħdem biex id-drittijiet għall-espressjoni ħielsa u l-libertà tal-midja jiġu mħarsa fl-Ewropa. F'intervista, Delia qal li ċ-Ċentru Ewropew għal-Libertà tal-Istampa u l-Midja kien għenu biex isib post fejn joqgħod sakemm iħoss li hu sikur li jirritorna Malta. "L-elezzjoni ġenerali hija imminenti u nibża' li jaf ikun hemm min jieħu l-liġi b'idejh u jipprova jweġġa' lili jew lil familti," spjega Delia dwar għaliex ħa dan il-pass. Aktar tard, l-attivista qal lit-Times of Malta li mhux se jiżvela f'liema pajjiż se jkun joqgħod u li beda jaħseb biex jitlaq mill-pajjiż wara li Yorgen Fenech qal li għandha ssir investigazzjoni kriminali fuq xogħlu. F'Awwissu li għadda, Fenech talab lill-Kummissarju tal-Pulizija biex jinvestiga lill-avukat u kandidat Nazzjonalista Jason Azzopardi flimkien ma' Delia. Aqra aktar: Yorgen Fenech jitlob investigazzjoni fuq posts ta' Jason Azzopardi u Manuel Delia "Irrid inkompli nagħmel xogħli imma meta tirċievi telefonati b'theddid kważi kuljum trid tieħu l-passi neċessarji biex tieħu ħsieb lilek u lil familtek," stqarr Delia. Fl-istess intervista hu qal li l-kultura ta' impunità nħolqot mill-Gvern biex dan isaħħaħ il-poter tiegħu u juża l-midja biex jattakka lill-attivisti u lill-bloggers. Delia kompla jgħid li qed jirċievi l-istess trattament li rċeviet Daphne meta jara lill-ONE jiktbu stejjer foloz fuqu aktar minn darba f'ġimgħa. "Din hija l-Malta li hallejtulna fl-2021" – Jason Azzopardi Nikteb wara li irriflettejt jekk ghandhiex. Iddecidejt li ghandi.Kunu afu li t-theddid li Manwel Delia, u 3 persuni… Posted by Jason Azzopardi on Thursday, September 23, 2021 Id-Deputat Nazzjonalista Jason Azzopardi qal li anke hu rċieva theddid simili għal dak li rċieva Manuel Delia, u stqarr li dan huwa sintomu "tal-Mafja ta' Kastilja li ħallejtulna fl-2021". Hu saħaq li l-Prim Ministru Robert Abela qas biss indenja jimplimenta waħda mir-rakkomandazzjonijiet tat-tliet Imħallfin fl-inkjesta pubblika. Azzopardi fakkar ukoll li l-Ministru tal-Intern Byron Camilleri jmur id-dar tal-Eks Prim Ministru Joseph Muscat biex dawn jaraw il-futbol flimkien. "Dan huwa l-istess Ministru li jiffirma l-warrants tas-Servizzi tas-Sigurtà biex ikunu interċettati ċertu telefonati u messaġġi," kompla jgħid Azzopardi li stqarr li probabilment Camilleri jinforma lil Muscat fejn waslu xi investigazzjonijiet. Azzopardi għamilha ċara li jekk jiġri xi ħaġa lilu jew lil xi ħadd ieħor li qed jaħdem biex jesponi l-Gvern Malti, l-Prim Ministru Abela jkun responsabbli għal dan. .td_uid_3_614c8dbebf40f_rand.td-a-rec-img{text-align:left}.td_uid_3_614c8dbebf40f_rand.td-a-rec-img img{margin:0 auto 0 0}